Cope-raadslid nuwe Jhb-speakerColleen Makhubele, die nuwe speaker van die Johannesburgse metroraad. (Foto: City of Joburg/Facebook) Die Cope-raadslid Colleen Makhubele is tot speaker van die Johannesburgse metroraad verkies. Dit kom nadat die raad vroeër vandeesmaand in wanorde verval het toe die DA-lid en destydse speaker, Vasco da Gama, in ŉ mosie van wantroue uit sy pos verwyder is. Makhubele het in die jongste stemming altesaam 141 van die 270 stemme gekry, terwyl die DA se Alex Christians 129 daarvan gekry het. Die DA-geleide koalisieregering in die Johannesburgse metroraad het toe Da Gama uitgestem is, sy misnoeë uitgespreek dat Makhubele, toe die voorsitter van voorsitters, as die waarnemende speaker opgetree het sonder ŉ amptelike stemming. Sy het kort hierna glo ŉ skorsingsbrief van Cope se tussentydse provinsiale komitee ontvang, maar ná ŉ geheen en weer is Makhubele toe nie geskors nie. Die koalisieregering het intussen gesê dat hy die “demokratiese uitkoms van die verkiesing van die nuwe speaker” aanvaar. “Speaker Makhubele het nou ŉ reusetaak voor haar,” het die kantoor van die Johannesburgse burgemeester, Mpho Phalatse, gesê. “As speaker moet sy verseker dat die inwoners vertroue in die raad se werk het deur onder meer die bestuur daarvan te verbeter, besluitnemingsbevoegdhede en aanspreeklikheid te versterk en om vinnige en doeltreffende besluitneming te verseker. “In daardie setel moet die speaker bo politieke komplotte verhewe wees en die belange van inwoners bevorder.” Phalatse het onderneem dat die koalisieregering saam met die nuutverkose speaker sal werk om inwoners se diensleweringsbehoeftes te vervul en “haar aanspreeklik sal hou indien sy nie in die belange van die metro optree nie”. “Ons fokus is nie politiek nie. Ons fokus is op die mense van Johannesburg,” sê sy. “Ons beoog om hierdie verkiesingstermyn in die betrokke amp te voltooi sodat ons aan die stad en die land kan bewys dat die koalisiebestuursmodel positiewe opbrengste lewer.” Phalatse het Da Gama vir ŉ laaste keer bedank vir sy tyd as die speaker van die metro. “Ek sien uit om steeds saam met hom te werk want hy is altyd gereed en gewillig om gemeenskappe te dien, ongeag sy rang of status.”